b'\n_START_ARTICLE_\nZona cultural\xc4\x83 maghiar\xc4\x83\n_START_PARAGRAPH_\nZona cultural\xc4\x83 maghiar\xc4\x83 este denumirea pe care a purtat-o teritoriul limitrof al comitatelor Cara\xc8\x99-Severin, Hunedoara, Sibiu, F\xc4\x83g\xc4\x83ra\xc8\x99 \xc8\x99i Bra\xc8\x99ov, cu Regatul Rom\xc3\xa2niei, \xc3\xaen perioada iulie 1917 \xe2\x80\x93 decembrie 1918, dup\xc4\x83 respingerea cu succes a atacului \xc8\x99i incursiunii armatei Regatului Rom\xc3\xa2n \xc3\xaen Transilvania \xc8\x99i Banat \xc3\xaen august-septembrie 1916._NEWLINE_Prin rescriptul \xc3\xaemp\xc4\x83r\xc4\x83tesc nr. 13619, emis \xc3\xaen 12 iulie 1917, la propunerea ministrului Ministerului Cultelor \xc8\x99i Instruc\xc8\x9biunii Publice (MCIP) maghiar, Albert Apponyi, s-a decretat teritoriul acestor comitate ca f\xc4\x83c\xc3\xa2nd parte din aceast\xc4\x83 zon\xc4\x83, \xc3\xaen vederea \xe2\x80\x9ep\xc4\x83zirii cet\xc4\x83\xc8\x9benilor Ungariei de orice influen\xc8\x9b\xc4\x83 din afar\xc4\x83\xe2\x80\x9d. Ca urmare, toate \xc8\x99colile rom\xc3\xa2ne\xc8\x99ti din aceast teritoriu au fost statificate pe motivul c\xc4\x83 o parte dintre preo\xc8\x9bii \xc8\x99i \xc3\xaenv\xc4\x83\xc8\x9b\xc4\x83torii rom\xc3\xa2ni de aici nu numai c\xc4\x83 nu au r\xc4\x83mas fideli statului maghiar, dar au \xc8\x99i fraternizat cu \xe2\x80\x9edu\xc8\x99manul\xe2\x80\x9d, c\xc3\xa2nd acesta a trecut mun\xc8\x9bii \xc3\xaen 15 august 1916. Pentru ca m\xc4\x83sura s\xc4\x83 fie \xc8\x99i mai eficace, MCIP a dat ordinul nr. 3306 din 20 martie 1918, prin care a suspendat, cu \xc3\xaencepere din 1 iulie 1918, toate ajutoarele de stat de care au beneficiat p\xc3\xa2n\xc4\x83 atunci \xc8\x99colile rom\xc3\xa2ne\xc8\x99ti, \xc3\xaentre\xc8\x9binerea lor r\xc4\x83m\xc3\xa2n\xc3\xa2nd doar pe seama maselor \xc8\x9b\xc4\x83r\xc4\x83ne\xc8\x99ti._NEWLINE_Iminenta destr\xc4\x83mare a imperiului austro-ungar a determinat autorit\xc4\x83\xc8\x9bile s\xc4\x83 revin\xc4\x83 asupra rescriptului de \xc3\xaenfiin\xc8\x9bare a zonei. Astfel, noul ministru Lovasay Marton al MCIP, a emis o dispozi\xc8\x9bie telegrafic\xc4\x83 prin care: \xe2\x80\x9e ...dispozi\xc8\x9biunile f\xc4\x83cute cu privire la statificarea \xc8\x99colilor de grani\xc8\x9b\xc4\x83 le revoc, respectiv le scot din vigoare\xe2\x80\x9d. Pe fondul declan\xc8\x99\xc4\x83rii evenimentelor ce au dus la Marea Unire din 1 decembrie 1918, acest ordin nu \xc8\x99i-a mai derulat efectele.'